梅花鹿

梅花鹿，係鹿科鹿屬嘅成員，分佈響東亞。範圍由西伯利亞至到韓國、中國東部同越南；喺日本同台灣等西太平洋島嶼都有分佈，但台灣種被認為係由外地引嚟作畜牧用。

日本種梅花鹿主要分佈喺北海道，19世紀曾經被捕獵到幾乎絕種。直到20世紀中開始立法保護，族群先至喺1950年代到1980年代快速恢復。因為冇乜天敵，國民開始以狩獵嚟控制族群，限制鹿群對農業嘅傷害。

特徵 
同大部分鹿科一樣，得公至有角，角柄粗短。角開始時唔分叉，要去到2-3歲時先至分叉。夏天嗰時啲毛係紅褐色，背脊中間有條暗褐色縱紋，兩邊各綴有廿幾粒白色斑點。

食乜 
以樹葉同草本植物為主，但亦會食羊齒植物，蕈類等，鹽分亦係梅花鹿必須攝取嘅成分。

養殖動向 
梅花鹿曾先後被引入到澳洲、歐洲同美國。原先嘅目的係作為公園裝飾用嘅動物，但而家好多都變咗野化種。中國養鹿已經有好耐歷史，早喺周文王年代，曾經起咗一個名為「智慧之園」嘅地方，嗰度養咗梅花鹿作狩獵之用。

因為梅花鹿嘅身體部分可以用嚟入藥，所以有啲地方梅花鹿不停遭到捕殺。

台北市立動物園係以梅花鹿作為園徽，係因為台灣本土嘅野生梅花鹿因為受人類活動嘅影響而喺野外絕種，園方保存咗少量嘅梅花鹿，希望喺適當嘅時機再將佢哋放返野外。

喺香港，1980年代曾經有人遺棄 3 隻梅花鹿，後來被運往防止虐畜會。而荔園動物園同香港海洋公園分別養過梅花鹿，前者已再冇記錄，後者喺1992年被運去嘉道理農場暨植物園度養，總共15隻，但係喺2005年棚舍俾流浪狗闖入，2隻鹿公遇襲死亡，另有5隻鹿受傷，其中2隻因傷重而要人道毀滅，所以新鹿苑已改往農場較高處，舊有棚舍已改養馬騮。

相

中國哺乳動物
 台灣哺乳動物

鹿屬
中國國家一級保護動物